<classify> CHAMA Cha Mapinduzi CCM, kimefunga mjadala usio rasmi uliotaka Rais John Magufuli aongezewe muda wa kutawala kutoka mitano hadi saba kwani chama hicho si cha kisultani.Akizindua Mkakati Maalumu wa Kukomaza Demokrasia katika Mashina mkoani Dodoma jana, Katibu Mkuu wa CCM, Dk Bashiru Ally alisema utaratibu wa CCM kiongozi anakaa madarakani kwa miaka mitano.Dk Bashiru alitoa kauli hiyo kutokana na Mbunge wa Chemba, Juma Nkamia ambaye aliwasilisha kwa mara ya kwanza hoja binafsi kwa mujibu wa Kanuni na taratibu za Bunge, Septemba 2017 mbele ya Spika Job Ndugai.Hoja yake ilikuwa ni ukomo wa ubunge ambao ndani yake kulihusisha ukomo wa muhula wa urais nchini Tanzania kutoka miaka mitano hadi saba. Mbunge huyo aliwasilisha notisi yake kwa Bunge, kabla ya baadaye kuiondoa hoja hiyo kwa madai ya kushauriwa na baadhi ya wabunge wenzake na chama chake cha CCM.Nkamia alirejea hoja ya ukomo wa urais na ubunge kwa mara ya pili Desemba, 2018 akisisitiza kuwa miongoni mwa mipango yake katika siasa kwa mwaka 2019 ni kuwasilisha upya hoja yake ya ukomo wa ubunge na urais.Dk Bashiru alisema CCM ina utaratibu wake, viongozi wanadumu katika madaraka kwa miaka mitano, hivyo muda huo ukimalizika Rais Magufuli atakwenda kwa wananchi kuomba ridhaa ya kuongoza tena miaka mitano.Alisema anadhani wanachama hawatamwangusha Rais Magufuli kwa kumpa kura nyingi kama walivyompa katika Uchaguzi Mkuu wa mwaka 2015, baada ya hapo atangatuka.Dk Bashiru alisema Rais Magufuli atangatuka kama walivyofanya viongozi wengine waliomtangulia Baba wa Taifa, Mwalimu Julius Nyerere, Rais mstaafu Ali Hassan Mwinyi, Benjamin Mkapa na Jakaya Kikwete.Dk Bashiru alisema CCM haina mfumo wa usultani katika madaraka yake ya kubaki kuwa kiongozi kwa miaka yote kama vinavyofanya viongozi wa vyama vya upinzani.Alisema mfumo wa CCM umekifanya chama hicho kuwa bora, hivyo vyama vingine vinatakiwa kuiga ili kuhakikisha viongozi wao wanadumu miaka mitano.Akizungumza Mwenyekiti wa CCM Mkoa wa Dodoma, Godwin Mkanwa alimwahidi Katibu Mkuu kwamba mkoa wake upo tayari kuendesha mafunzo kwa ajili ya viongozi katika kuhakikisha wanatekeleza vizuri majukumu yao.Naye Katibu wa CCM Mkoa, Jamila Yusufu alisema katika kuhakikisha wanakisaidia chama kufanya vizuri amefanya ziara katika matawi kuhakikisha yanafanya vizuri.  <topic>: KITAIFA 